王安石
别孙莘老
逢原未熟我，已与子相知。
自吾得逢原，知子更不疑。
把手湖上舟，望子欲归时，茫然乃分散，独背东南驰。
寥寥西城居，邂逅与子期。
鸡鸣入省门，朱墨来纷披。
含意不自得，强颜聊尔为。
会合常在夜，青灯照书诗。
往往并衾语，至明不言疲。
匆匆舍我去，使我当从谁。
送子不出门，我身方羁縻。
我心得自如，今与子相随。
随子至湖上，逢原所尝嬉。
想见荷叶尽，北风卷寒漪。
已怀今日愁，更念昔日悲。
相逢亦何有，但有镜中丝。